## Carlos Mazón: “Hem abonat ja prop de 166 milions d’euros en ajudes per vehicles sinistrats en les riuades corresponents a 86.630 sol·licituds”

*** L’ampliació de les ajudes a més tipus de vehicles i empreses rep 5.473 noves sol·licituds, el 66 % de les quals ja s’han resolt, per un import de 10,2 milions d’euros
* Valora l’agilitat amb la qual s’han gestionat estes ajudes directes, exemptes de tributació autonòmica i que no estan subjectes a cap condicionant, com la compra d’un altre vehicle, per a “garantir que arriben com més prompte millor als qui ho necessiten”
* Paiporta, Catarroja i Riba-roja de Túria encapçalen el nombre de sol·licituds i pagaments respecte a les noves ajudes
* Lamenta que el Govern central condicione les seues ajudes a la compra d’un vehicle nou i que no haja decretat l’exempció de l’IVA**

**València.**

El president de la Generalitat, Carlos Mazón, ha destacat que el Consell “ha abonat ja prop de 166 milions d’euros en ajudes directes a persones que van perdre el seu vehicle en les riuades del passat 29 d’octubre”.

El cap del Consell ha explicat que s’han rebut més de 92.000 sol·licituds, de les quals 87.518 corresponen a la primera convocatòria d’ajudes, en la qual s’han resolt de manera favorable més de 82.000 sol·licituds i s’han abonat un total de 155,7 milions d’euros.

En la segona convocatòria, en la qual les ajudes es van ampliar a més tipus de vehicles i empreses, i el termini de presentació de les quals va finalitzar el passat 31 de juliol, s’han rebut 5.473 sol·licituds, de les quals 3.630 s’han resolt favorablement i s’han pagat, per un import de 10,2 milions d’euros.

En este sentit, el president ha ressaltat “que en només uns dies s’han pagat més del 66 % de les sol·licituds presentades, i, en les pròximes setmanes, es resoldran la resta de les que estan en tramitació”.

Així mateix, ha valorat “l’eficàcia de l’Agència Tributària Valenciana (ATV) a l’hora de tramitar les ajudes amb agilitat i garantir que arriben com més prompte millor als qui realment les necessiten”, i ha reafirmat el compromís del Consell amb els afectats per les riuades.

Així, ha subratllat que estes ajudes “estan exemptes de tributació i no estan vinculades a la compra d’un vehicle nou”, al mateix temps que ha fet referència a les “facilitats” que ha oferit la Generalitat als damnificats per a rebre-les, simplificant tràmits i processos.

Per contra, ha lamentat que el Govern central “condicione les seues ajudes a la compra d’un vehicle nou i que no haja decretat l’exempció de l’IVA en la compra d’estos”.

Mazón ha recordat altres mesures impulsades per a facilitar la mobilitat i que els damnificats recuperen la normalitat com més prompte millor, com “la bonificació del 100 % de l’impost de transmissions patrimonials per a l’adquisició de vehicles de segona mà, les ajudes de 2 milions d’euros per a l’adaptació de vehicles i les targetes de transport gratuït per a les famílies dels municipis afectats”.

**Ajudes per municipis**

Respecte a les noves ajudes, Paiporta se situa com el municipi amb major nombre de sol·licituds, amb 720 expedients tramitats i més d’1,59 milions d’euros abonats. Li seguixen Catarroja, amb 443 sol·licituds i un total de 471.250 euros pagats, i Riba-roja de Túria, que ha registrat 361 sol·licituds per un import de 969.500 euros.

Altres municipis amb un alt volum de sol·licituds presentades són Algemesí (350 sol·licituds i 485.000 euros abonats), Sedaví (320 sol·licituds i 650.250 euros) i la ciutat de València, que ha registrat 283 sol·licituds per un total de 561.000 euros.

Completen la llista de localitats amb major impacte Massanassa (279 sol·licituds i 315.000 euros), Aldaia (274 sol·licituds i 266.500 euros) i Albal, amb 271 sol·licituds i 468.250 euros ja abonats.

Fecha: 15/08/2025